‘Slapende’ pa skiet seun onbedoeld buite skool doodLuyanda Tshabalala. Foto: Facebook via Fred Norman Secondary School. ŉ 50-jarige pa het Dinsdagaand glo onbedoeld sy 14-jarige seun buite ŉ skool in Johannesburg doodgeskiet. Kapt. Mpande Khoza, woordvoerder van die polisie, het aan Maroela Media gesê die voorval het Dinsdag omstreeks 20:00 buite die Fred Norman Secondary School in Ennerdale plaasgevind. “Daar word beweer dat die pa sy kind na die skool geneem het vir aandklasse. Hy het in sy motor gewag, die deur gesluit en toe aan die slaap geraak. Die seun het teruggekom en aan die passasiersvenster van die motor waarin sy pa geslaap het, geklop,” het Khoza gesê. Die pa het glo sy vuurwapen by hom gehad. Hy het vir die klopgeluid geskrik en skote afgevuur in die rigting daarvan. “Hy het toe agtergekom dit is sy seun. Die seun is op pad na die hospitaal dood,” het Khoza gesê. ŉ Saak van moord word ondersoek en die pa sal Donderdag in die Protea-landdroshof verskyn. Intussen het Panyaza Lesufi, LUR van onderwys in Gauteng, aangekondig dat hy vandag die leerders van die skool sal toespreek. Lesufi het Woensdag op sy Facebook-blad geskryf dat hy op pad is na die skool om die leerders toe te spreek. “Dit volg ná die ontvoering en verkragting van ŉ gr. 12-leerder van dieselfde skool. ŉ Hartseer dag vir onderwys in ons provinsie,” lui die inskrywing. Khoza kon egter nie onmiddellik bevestig dat die twee voorvalle met leerders van dieselfde skool gebeur het nie. Al wat die polisie volgens hom in dié stadium kan bevestig, is dat ŉ 16-jarige meisie omstreeks 14:00 Dinsdag op pad van ŉ skool af naby die plek waar die skietvoorval plaasgevind het, ontvoer en beroof is deur ŉ man wat in ŉ swart voertuig langs haar stilgehou het. “Hy het haar toe na ŉ plek geneem waar sy verkrag is. Ons kan nie bevestig of dit dieselfde skool is nie.” Die Fred Norman Secondary School het op sy Facebook-blad geskryf dat hy met groot hartseer verneem van Luyanda Tshabalala, ŉ ondervoorsitter van die skool se leerderraad, se dood. “Die hoof, personeel, hulpwerkers en al die leerders is deur hierdie noemenswaardige jong man aangeraak en ons betuig ons opregte medelye met sy familie en vriende. As ŉ engel het jy jou tyd hier verwyl, nou het jy baie werk om te doen by ons Hemelse Vader.”